Απόφαση της Επιτροπής

της 31ης Οκτωβρίου 2000

σχετικά με την ενίσχυση που χορήγησαν οι Κάτω Χώρες στην NS Cargo για τη σιδηροδρομική κλειστή διαδρομή μεταξύ Ρότερνταμ και Πράγας

[κοινοποιηθείσα υπό τον αριθμό Ε(2000) 3270]

(Το κείμενο στην ολλανδική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/103/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα(1),

Εκτιμώντας τα ακόλουθα:

(1) Με την επιστολή της 28ης Απριλίου 1995, οι Κάτω Χώρες ενημέρωσαν την Επιτροπή σχετικά με την εφάπαξ χορήγηση στην εταιρεία NS Cargo επενδυτικής ενίσχυσης, ύψους 500000 ολλανδικών φιορινίων, για τροχαίο υλικό στη σιδηροδρομική κλειστή διαδρομή συνδυασμένων μεταφορών μεταξύ Ρότερνταμ και Πράγας. Η κοινοποίηση αυτή έλαβε τον αριθμό αναφοράς Ν 484/95.

(2) Με απόφαση της 20ής Σεπτεμβρίου 1995(2) η Επιτροπή αποφάσισε να μην εγείρει αντιρρήσεις σχετικά με το μέτρο που της κοινοποιήθηκε, το οποίο θεώρησε ότι συμβιβάζεται με το άρθρο 3 παράγραφος 1 στοιχείο ε) του κανονισμού (ΕΟΚ) αριθ. 1107/70 του Συμβουλίου(3). Η ενίσχυση καταβλήθηκε στην NS Cargo στις 8 Νοεμβρίου 1995. Σε επιστολή της 13ης Μαΐου 1996, η εδρεύουσα στο Αμβούργο εταιρεία εκμετάλλευσης τερματικού σταθμού HHLΑ και άλλες εταιρείες προσέφυγαν ενώπιον του Πρωτοδικείου των Ευρωπαϊκών Κοινοτήτων κατά της απόφασης της Επιτροπής (υπόθεση Τ 69/96). Το Πρωτοδικείο δεν έχει ακόμη αποφανθεί τελεσίδικα για αυτήν την υπόθεση.

(3) Η κυβέρνηση των Κάτω Χωρών, στο πλαίσιο της προετοιμασίας της υπεράσπισης αυτής της υπόθεσης ενώπιον του Πρωτοδικείου, παρέσχε στην Επιτροπή στοιχεία από τα οποία προέκυψαν αμφιβολίες σχετικά με το είδος της ενίσχυσης. Τα νέα στοιχεiα θα μπορούσαν να στοιχειοθετήσουν ότι η ενίσχυση προς την NS Cargo δεν προοριζόταν για επενδύσεις, αλλά για την κάλυψη των λειτουργικών δαπανών της σιδηροδρομικής κλειστής διαδρομής. Η κοινοτική νομοθεσία κατά κανόνα δεν επιτρέπει την χορήγηση ενίσχυσης για την κάλυψη των λειτουργικών δαπανών. Στις 21 Απριλίου 1999 η Επιτροπή αποφάσισε να κινήσει τη διαδικασία με βάση το άρθρο 88 παράγραφος 2 της συνθήκης ΕΚ (υπόθεση C 30/99). Η απόφαση αυτή κοινοποιήθηκε στην κυβέρνηση των Κάτω Χωρών με την επιστολή SG (99)/D 3169 της 4ης Μαΐου 1999, με την οποία κλήθηκαν οι Κάτω Χώρες να υποβάλουν τις παρατηρήσεις τους μέσα σε ένα μήνα από την ημερομηνία αποστολής της επιστολής.

(4) Με επιστολή της 29ης Ιουνίου 1999, η κυβέρνηση των Κάτω Χωρών δήλωσε ότι κάλεσε τον παραλήπτη της κρατικής ενίσχυσης, την NS Cargo, να επιστρέψει την ενίσχυση και ζήτησε από την Επιτροπή να περατώσει τη διαδικασία.

(5) Η επιστολή της Επιτροπής της 4ης Μαΐου 1999 δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 24 Ιουλίου 1999(4) για υποβολή παρατηρήσεων. Εντός της προθεσμίας που καθοριζόταν στην ανακοίνωση της Επιτροπής αντέδρασαν δύο εταιρείες εκμετάλλευσης τερματικών σταθμών, ένας λιμενικός οργανισμός, ένα εμπορικό επιμελητήριο και μια κυβέρνηση κράτους μέλους. Οι παρατηρήσεις τους επιβεβαίωσαν τις αμφιβολίες της Επιτροπής.

(6) Η Γενική Διεύθυνση Μεταφορών της Επιτροπής διαβίβασε τις παρατηρήσεις στην κυβέρνηση των Κάτω Χωρών με επιστολή της 6ης Σεπτεμβρίου 1999. Στην επιστολή της η Επιτροπή ανέφερε ότι η περάτωση της διαδικασίας είναι δυνατόν να προβλεφθεί μόνον εφόσον η κυβέρνηση των Κάτω Χωρών τεκμηριώσει ότι πράγματι επιστράφηκε η ενίσχυση.

(7) Σε επιστολή της 20ης Ιουλίου 2000, η κυβέρνηση των Κάτω Χωρών επιβεβαίωσε ότι η NS Cargo επέστρεψε την ενίσχυση στις 22 Μαΐου 2000 και παρέσχε επίσης τα αποδεικτικά στοιχεία από τα οποία προκύπτει ότι κατατέθηκαν, στον λογαριασμό του Υπουργείου Συγκοινωνιών και Δημοσίων Έργων των Κάτω Χωρών, η ενίσχυση και οι απαιτούμενοι τόκοι, συνολικώς το ποσό 636536 ολλανδικών φιορινίων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Επιτροπή περατώνει την διαδικασία που κίνησε στις 21 Απριλίου 1999 επειδή δεν υφίσταται πλέον λόγος να συνεχισθεί.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 31 Οκτωβρίου 2000.

Για την Επιτροπή

Loyola De Palacio

Αντιπρόεδρος

(1) ΕΕ C 213 της 24.7.1999, σ. 23.

(2) ΕΕ C 391 της 28.12.1996, σ. 15.

(3) ΕΕ L 130 της 15.6.1970, σ. 1.

(4) Βλέπε υποσημείωση 1.